b'\n_START_ARTICLE_\nUpin\xc5\xa1ade\n_START_PARAGRAPH_\nUpani\xc5\xa1ade predstavljajo zaklju\xc4\x8dek ved in jih zato pogosto poimenujejo tudi veda-anta. Predstavlja temelj najve\xc4\x8djega dela znanih indijskih filozofij in religij.\n_START_SECTION_\nZna\xc4\x8dilnosti\n_START_PARAGRAPH_\nUpani\xc5\xa1ade so v glavnem kratka filozofska in napol filozofska besedila, v katerih je religiozen element manj poudarjen. Glavnih Upin\xc5\xa1ad je \xc5\xa1tirinajst. Najstarej\xc5\xa1e so razmeroma dolge, napisane so v prozi, v kateri so tu in tam posejani verzi: primera za to sta Brhadaranjaka in \xc4\x8candongja, ki sta tesno povezani z Brahmanami. Iz nekoliko poznej\xc5\xa1ega \xc4\x8dasa je mnogo kraj\xc5\xa1a Aitareja, sledi pa ji skupina, ki jo sestavljajo Kau\xc5\xa1itaki, Kena in Taittirija. Po svojem jedrnatem slogu, polnem misli, z vzvi\xc5\xa1enimi podobami in \xc5\xbeivimi primerjavami, se lahko merijo z najvi\xc5\xa1jimi dose\xc5\xbeki indijske knji\xc5\xbeevnosti. Glavni teksti so: Kathaka, \xc5\xa0veta\xc5\xa1vatara, Mundaka in Pra\xc5\xa1na; priklju\xc4\x8dena jim je skupina, ki je nastala nekoliko kasneje in je napisana v prozi - Mandukja in Maitrajanija._NEWLINE_Te\xc5\xbeko je dolo\xc4\x8diti natan\xc4\x8dno kronologijo. Najstarej\xc5\xa1e Upani\xc5\xa1ade so predbudisti\xc4\x8dne; skupino Upani\xc5\xa1ad v verzih pa so br\xc5\xbekone napisali nedolgo pred vznikom budizma, torej okrog leta 500 pred na\xc5\xa1im \xc5\xa1tetjem.'